ఇకనామిక్‌ టైమ్స్‌ ప్రపంచ వాణిజ్య సదస్సు లో ప్రధాన మంత్రి ప్రసంగం

ప్రధాన మంత్రి శ్రీ నరేంద్ర మోదీ ‘ఇకనామిక్‌ టైమ్స్‌ ప్రపంచ వాణిజ్య సదస్సు-2020లో ప్రసంగించారు. “సృజన కు సహకారం: భిన్న దృక్పథ ప్రపంచం లో సుస్థిర వృద్ధి” అనే విస్తృత ఇతివృత్తం తో నిర్వహించిన ఈ కార్యక్రమం లో వివిధ దేశాల నుంచి ప్రతినిధులు పాల్గొన్నారు. “సుస్థిర వృద్ధి కోసం సృజన కు సహకారం” అనే దృక్పథం నేటి ప్రపంచానికి అత్యావశ్యకమని, ఉజ్వల భవిష్యత్తు కు ప్రాతిపదిక ఇదేనని ప్రధాన మంత్రి ఈ సందర్భం గా స్పష్టం చేశారు. “సృజన కోసం సహకారం అనే దృక్పథం ఎంత ప్రాచీనమైనదో అంతే సమకాలీనమైనది” అని ఆయన నొక్కి చెప్పారు. ప్రతి యుగం లోనూ ఎదురయ్యే కొత్త సవాళ్లు సృజన కోసం సహకరించుకునే స్ఫూర్తి ని మనలో మరింతగా రగిలిస్తూనే ఉంటాయని విశదీకరించారు. నేడు “కోవిడ్‌-19 నవ్య కరోనా వైరస్‌” రూపం లో ప్రపంచానికి అతిపెద్ద సవాలు ఎదురైందని గుర్తు చేశారు. “సృజన కు సహకారమనే పటిష్ట సంకల్ప శక్తి తో మనం ఈ సవాలు ను ఎదుర్కొని విజయం సాధించాలి” అని ఆయన పిలుపునిచ్చారు. ఒకప్పుడు ఒకానొక ప్రత్యేక వర్గం అంచనాల కు అనుగుణం గా అన్నీ నడిచేవని, వారి అభిప్రాయమే తుది నిర్ణయం గా చలామణీ అయ్యేదని ప్రధాన మంత్రి చెప్పారు. కానీ, సాంకేతిక పరిజ్ఞానాభివృద్ధి, ప్రజాస్వామ్యీకరణ ఫలితం గా సమాజం లోని అన్నివర్గాల ప్రజల మనోభీష్టమే అంతిమం అవుతున్నదని ఆయన వివరించారు. పాత బాటలోనే నడవాలా లేక మనదైన బాటలో సాగిపోవాలా అన్నదే ఇప్పుడు మనముందున్న మార్గమని ప్రధాన మంత్రి అన్నారు. నేడు మేమొక కొత్త మార్గం సృష్టించుకుని, సరికొత్త విధానం లో ముందుకు సాగుతూ ప్రజాకాంక్షల కు అత్యధిక ప్రాధాన్యం ఇస్తున్నామన్నారు. వాస్తవాలు చెప్పడం లో ఎలాంటి హానీ ఉండదని శ్రీ మోదీ చెప్పారు. అయితే, మంచి పనులు చేసేవారిని ద్వేషించే, వాటిని సదా వ్యతిరేకించే వర్గం ఒకటి ఉంటుంది. అందువల్ల జడత్వ స్థితి లో మార్పు సంభవించినపుడు ఏదో విచ్ఛిన్నమైపోతున్నట్లు ఆ వర్గంవారు మథనపడిపోతుంటారన్నారు. శరణార్థుల హక్కుల పై ప్రపంచానికి జ్ఞానబోధ చేసేవారు నేడు శరణార్థుల కోసమే రూపొందించిన పౌరసత్వ సవరణ చట్టాన్ని వ్యతిరేకించడం విచిత్రమని ప్రధాన మంత్రి వ్యాఖ్యానించారు. రాజ్యాంగ పరిరక్షణ గురించి రాత్రింబవళ్లు చింతించేవారు- అందులోని తాత్కాలిక నిబంధన 370ని రద్దు చేసి, జమ్ము, కశ్మీర్‌ లో రాజ్యాంగాన్ని సజావుగా అమలు చేస్తుంటే నేడు వ్యతిరేకిస్తున్నారని ఆయన గుర్తు చేశారు. “సుద్దులు చెప్పడం సులభమే.. ఆచరణే కష్టం” అన్న ‘రామచరిత మానస్‌’ లోని సూక్తి ని ఉటంకిస్తూ- జాతి నిర్మాణం, దేశ ప్రగతి, పరిపాలన చిత్తశుద్ధి కి సంబంధించినవే తప్ప సదుపాయాలు కావు. “సముచిత కార్యాచరణ కోసం చిత్తశుద్ధి.. జడత్వ ఛేదన కోసం చిత్తశుద్ధి” గా వాటిని అర్థం చేసుకోవాలని ప్రధాన మంత్రి సూచించారు. బూజుపట్టిన పాత ధోరణుల నుంచి, నిష్క్రియాపరత్వం నుంచి దేశం లోని అన్ని వ్యవస్థలను విముక్తం చేయడానికి ప్రభుత్వం తీసుకున్న చర్యల ను ప్రధాన మంత్రి ఏకరవు పెట్టారు. “ప్రత్యక్ష లబ్ధి బదిలీ (డిబిటి), స్థిరాస్తి రంగ నియంత్రణ చట్టం (ఆర్ఇఆర్ఎ), ఆర్థిక అశక్తత-దివాలా స్మృతి (ఐబిసి), ముద్ర పథకం, సర్వబలగాల అధిపతి పదవి సృష్టి, అగ్రవర్ణ పేదల కు 10 శాతం రిజర్వేషన్‌” వంటి వాటిని ఈ సందర్భం గా ఆయన ఉదాహరించారు. మన దేశం 2014 నుంచి సహకార స్ఫూర్తి, ఆలోచనల కలబోత, సంయుక్త కార్యాచరణ తో ముందంజ వేస్తున్నదని ప్రధాన మంత్రి చెప్పారు. “భారతదేశం నేడు సుస్థిర వృద్ధి నమూనా ను సృష్టిస్తోంది. ఇది ప్రపంచం మొత్తానికీ ప్రయోజనకరమే. ఈ 21వ శతాబ్దపు భారతదేశం ఎంతో నేర్చుకోవడమేగాక తద్వారా ఒనగూడే దేశ ప్రగతి లబ్ధి ని ప్రజల కు చేర్చడానికి సదా సిద్ధంగా ఉంది” అని ఆయన తెలిపారు. గడచిన ఆరేళ్లలో దేశం విభిన్న రంగాల్లో సాధించిన విజయాలు స్పష్టం గా కనిపిస్తున్నాయని ప్రధాన మంత్రి పేర్కొన్నారు. జాతీయ రహదారుల నిర్మాణంతోపాటు, రైలు మార్గాల విద్యుదీకరణ లో వేగం, విమానాశ్రయాల్లో అదనపు సామర్థ్యం జోడింపు, ప్రధాన రేవుల్లో సరకు రవాణా-నిర్వహణ పెంపు-కాలయాపన తగ్గింపు వంటివాటిని ఆయన ఉదాహరించారు. ప్రభుత్వ విభాగాల్లో గిరిగీసుకు కూర్చునే తత్వాన్ని పారదోలి, సంయుక్త కృషి కి ప్రాధాన్యాన్ని పెంచడంవల్లనే ఈ విజయాలన్నీ సాధ్యమయ్యాయని ప్రధాన మంత్రి వివరించారు. ఆర్థిక లేదా సామాజిక రంగాల్లో మన దేశం నేడు పెను మార్పు దశ గుండా పయనిస్తున్నదని ప్రధాన మంత్రి చెప్పారు. అంతర్జాతీయ ఆర్థిక వ్యవస్థ కొన్నేళ్లుగా బలహీనపడినప్పటికీ, అందులో భాగమైన భారత్‌ మాత్రం మరింత బలం పుంజుకున్నదని గుర్తు చేశారు. “ఇటీవలే ప్రపంచం లో 5వ అతి పెద్ద ఆర్థిక వ్యవస్థ గా భారత్‌ రూపుదాల్చింది. దీనికి 6 లేదా 7 సంవత్సరాల కు ముందు మనం 11వ స్థానం లో ఉండేవారం. కానీ, అతి తక్కువ కాలం లోనే 5వ స్థానం లోకి దూసుకెళ్లాం” అని ఆయన విశదీకరించారు. దేశాన్ని 5 లక్షల కోట్ల డాలర్ల ఆర్థిక వ్యవస్థ గా రూపొందించాలన్న లక్ష్య సాధన దిశ గా ప్రభుత్వం నాలుగు వేర్వేరు స్థాయిల లో చేస్తున్న కృషి ని ప్రధా నమంత్రి వెల్లడించారు: మొదటిది – ప్రైవేటు రంగంలో అనుసంధానం రెండోది – ఆరోగ్యకర పోటీ మూడోది – సంపద సృష్టి నాలుగోది – నిరంకుశ చట్టాల రద్దు మౌలిక సదుపాయాల రంగం లో రూ. 100 లక్షల కోట్లకు పైగా పెట్టుబడుల పై ప్రభుత్వం మార్గదర్శక ప్రణాళిక ను రూపొందించిందని ప్రధాని చెప్పారు. ఇందుకోసం ప్రభుత్వ-ప్రైవేటు భాగస్వామ్యం (పిపిపి) రూపం లో శక్తిమంతమైన, ప్రగతిశీల, కార్యాచరణ (పిపిపి) మార్గాన్ని ఎంచుకున్నదని వివరించారు. “ప్రైవేటు రంగానికి ఆర్థిక వ్యవస్థ లోని మరిన్ని రంగాల్లోకి ప్రభుత్వం బాటలు పరుస్తున్నద”ని ఆయన తెలిపారు. ఆరోగ్యకర పోటీతత్వాన్ని ప్రోత్సహించడం లో భాగం గా అవినీతి, ఆశ్రిత పక్షపాతాల పై కఠినం గా వ్యవహరిస్తున్నదని ప్రధాని చెప్పారు. సరళీకరణ, హేతుబద్ధీకరణ, పారదర్శకతలపై ప్రభుత్వం శ్రద్ధ పెట్టిందన్నారు. నేడు భారతదేశం ప్రపంచం లో కార్పొరేట్‌ పన్ను అతి తక్కువ గా విధించే కీలక దేశాల జాబితా లో ఒకటిగా ఉన్నదని, కేవలం అయిదేళ్ల వ్యవధి లోనే ‘వాణిజ్య సౌలభ్య’ ర్యాంకుల లో ఏకం గా 77 స్థానాలు మెరుగుపడిందని ప్రధాన మంత్రి గుర్తు చేశారు. “మన దేశం లోకి 2019లో సుమారు 4800 కోట్ల డాలర్ల మేర విదేశీ ప్రత్యక్ష పెట్టుబడులు రావడం ద్వారా ఈ విషయం లో 16 శాతానికి పైగా వృద్ధి నమోదైంది. అదేవిధంగా, నిరుడు ప్రైవేటు ఈక్విటీ, వెంచర్‌ క్యాపిటల్‌ ఇన్వెస్ట్‌ మెంట్‌ రూపం లో 1900 కోట్ల డాలర్ల పెట్టుబడులు మన దేశానికి వచ్చాయి. తద్వారా, ఇందులోనూ 53 శాతానికి పైగా వృద్ధి నమోదు కావడం విశేషం” అని ఆయన వివరించారు. ప్రభుత్వం అన్ని రంగాల భాగస్వాముల తో నిత్య సంబంధాలు నెరపుతూ వారి నుంచి నిరంతరం అభిప్రాయాల ను స్వీకరించడం ద్వారా ప్రతి స్థాయి లోనూ కీలక నిర్ణయాలు తీసుకుంటున్నదని ప్రధాన మంత్రి తెలిపారు. జడత్వ స్థితి నుంచి దేశాన్ని విముక్తం చేయడం ద్వారా జాతీయ స్థాయిలోనేగాక, అంతర్జాతీయంగానూ సహకారం తో సృజన దిశగా మనం ముందడుగు వేస్తున్నామని చెప్పారు. అంతర్జాతీయ సౌరశక్తి కూటమి, విపత్తు నిరోధక మౌలిక వసతుల కూటమి వంటి అంతర్జాతీయ సంస్థల ఏర్పాటులో భారతదేశం పోషించిన పాత్రను ప్రధాన మంత్రి ఈ సందర్భం గా గుర్తు చేశారు. ఈ 21వ శతాబ్దం అపార అవకాశాల తో నిండినదని ప్రధాన మంత్రి అన్నారు. “ఇన్ని అవకాశాలున్నా వీటిపై చర్చించుకోగల ‘సార్వత్రిక ప్రపంచ గళం’ కరవైంది. ఈ నేపథ్యం లో మారుతున్న పరిస్థితులకు తగినట్లు సర్దుకుపోవాలా… లేక కొత్త పద్ధతి లో సరికొత్త బాటలు పరచుకోవాలా అన్నదే నేడు ప్రపంచం ముందున్న ప్రశ్న” అని ఆయన స్పష్టం చేశారు. ప్రపంచమంతటా మారుతున్న పరిస్థితుల నడుమ భారతదేశం కూడా విస్తృత మార్పులు చేసుకుంటూ వెళ్తోందని ప్రధాన మంత్రి చెప్పారు. లోగడ భారతదేశం వివిధ దేశాల తో సమాన దూరం పాటిస్తూ తటస్థ విధానం అవలంభించిన రోజులున్నాయని గుర్తు చేశారు. భారత్‌ నేటికీ తటస్థ విధానమే అనుసరిస్తున్నా… అది ‘సమాన స్నేహం’తో కూడినదని ఆయన చెప్పారు. “ఆ రోజుల్లో దూరం పాటించడమన్నది తప్పించుకు తిరిగే మన ప్రయత్నాల్లో భాగం. కానీ, నేడు స్నేహ భావంతో, కలసి సాగే ప్రయత్నం చేస్తున్నాం. నేటి భారత విదేశీ, ఆర్థిక విధానాలకు ఆత్మ ఇదే”నని ఆయన వివరించారు. ప్రధాన మంత్రి తన ప్రసంగం ముగింపు సందర్భంగా- “ప్రపంచమంతటికీ ప్రయోజనకరంగా భారత్‌ ప్రగతి సాధించడమే నా ఆకాంక్ష” అన్న మహాత్మ గాంధీ వ్యాఖ్యల ను ఉటంకించారు. ప్రపంచీకరణపై భారతదేశ ఆలోచనా విధానాన్ని ప్రతిబింబించే ఈ వ్యాఖ్య- ఉజ్వల భవిత దిశ గా సహకారానికి తారక మంత్రం వంటిదని ఆయన స్పష్టం చేశారు.